送呂希道知和州
作者：蘇軾
朝代：宋

paragraphs: 去年送君守解梁，今年送君守歷陽。
年年送人作太守，坐受塵土堆胸腸。
君家聯翩三將相，富貴未已今方將。
鳳雛驥子生有種，毛骨往往傳諸郎。
觀君崛鬰負奇表，便合劍珮趨明光。
胡爲小郡屢奔走，征馬未解風帆張。
我生本是便江海，忍耻未去猶徬徨。
無言贈君有長歎，美哉河水空洋洋。